b'\n_START_ARTICLE_\nXIII pasaulio krep\xc5\xa1inio \xc4\x8dempionatas\n_START_PARAGRAPH_\nTryliktasis pasaulio krep\xc5\xa1inio \xc4\x8dempionatas vyko 1998 m. liepos 29 d. \xe2\x80\x93 rugpj\xc5\xab\xc4\x8dio 9 d. At\xc4\x97nuose, Graikijoje. \xc5\xa0\xc4\xaf kart\xc4\x85 \xc4\x8dempionate d\xc4\x97l pasibaigusios kolektyvin\xc4\x97s sutarties JAV rinktinei neatstovavo NBA lygos \xc5\xbeaid\xc4\x97jai, j\xc4\x85 sudar\xc4\x97 daugiausia Europos klubuose rungtyniaujantys krep\xc5\xa1ininkai. Turnyro debiutant\xc4\x97mis buvo Lietuvos ir Nigerijos komandos. \xc4\x8cempionat\xc4\x85 laim\xc4\x97jo pirm\xc4\x85 kart\xc4\x85 po \xc5\xa1alies i\xc5\xa1irimo tokiame turnyre \xc5\xbeaidusi Jugoslavijos rinktin\xc4\x97, finale rezultatu 64:62 \xc4\xafveikusi Rusij\xc4\x85.\n_START_SECTION_\nPirmojo etapo grupi\xc5\xb3 var\xc5\xbeybos\n_START_PARAGRAPH_\nPirmajame etape komandos buvo suskirstytos \xc4\xaf keturias grupes po keturias komandas. Trys stipriausios kiekvienos grup\xc4\x97s komandos pateko \xc4\xaf antr\xc4\x85j\xc4\xaf grupi\xc5\xb3 var\xc5\xbeyb\xc5\xb3 etap\xc4\x85. Silpniausia kiekvienos grup\xc4\x97s komanda toliau var\xc5\xbe\xc4\x97si d\xc4\x97l 13-16 viet\xc5\xb3.\n_START_SECTION_\nAntrojo etapo grupi\xc5\xb3 var\xc5\xbeybos\n_START_PARAGRAPH_\nAntrajame etape po tris stipriausias komandas i\xc5\xa1 A ir B bei C ir D grupi\xc5\xb3 buvo atitinkamai suskirstytos \xc4\xaf naujas E ir F grupes. Pirmajame etape tarpusavyje su\xc5\xbeaistos rungtyn\xc4\x97s turnyrin\xc4\x97je lentel\xc4\x97je buvo u\xc5\xbeskaitytos, tod\xc4\x97l komandos su\xc5\xbeaid\xc4\x97 po trejas rungtynes su var\xc5\xbeovais i\xc5\xa1 kitos pirmojo etapo grup\xc4\x97s. Po keturias stipriausias komandas i\xc5\xa1 abiej\xc5\xb3 antrojo etapo grupi\xc5\xb3 pateko \xc4\xaf atkrentam\xc4\x85sias var\xc5\xbeybas d\xc4\x97l 1\xe2\x80\x938 viet\xc5\xb3, likusios \xc5\xbeaid\xc4\x97 d\xc4\x97l 9\xe2\x80\x9312 viet\xc5\xb3.'